description: Нови предложения в Семейния кодекс свалят табутата от темата за осиновяванията в България

title: Кажи ми кой съм

maintext:
[Shutterstock]
Какво се променя в новия Семеен кодекс:
*Въвежда се изискване осиновителите да информират осиновения за това, че е осиновен
Уточнява се, че това трябва да се случва "на възможно най-ниска възраст, по подходящ начин и в зависимост от индивидуалните му особености", но текстът има по-скоро пожелателен характер, тъй като не е скрепен със санкция.
*Отпада тайната на осиновяването
Осигурява се възможност на пълнолетния осиновен или неговите осиновители да искат достъп до информация за неговия произход по облекчена административна процедура от Съвета за достъп до информация към Министерството на правосъдието. Или ако съветът откаже да я предостави, да минат по досегашния съдебен ред през окръжен съд. Като информацията за произхода може да касае както лични данни (имена, ЕГН, адрес) на биологичните родители, така и описание на семейната среда, причини за изоставянето и т.н. Първият тип информация обаче ще се предоставя само след писменото съгласие на родителите по произход.
*Създава се Съвет за достъп до информация за произхода
Той ще работи към Министерството на правосъдието и ще включва зам.-министъра и представители от други министерства, които ще разглеждат заявленията и ще взимат решения за даване на информация за произхода или за мотивиран отказ.
*Дава се възможност за използване на посредник за достъп до информация за произхода
Посредникът може да е юридическо лице с нестопанска цел и общественополезна дейност, което има разрешение за посредничество от министъра на правосъдието. Той ще може да консултира пълнолетния осиновен или осиновителите и да подпомага осъществяването на контакт или срещи между осиновения и родителите му по произход.
*Разширяват се и възможностите за подкрепа на кандидат-осиновителите и децата
Осиновителите и осиновеният ще имат право на социални услуги в общността както докато тече процедурата по осиновяване, така и след това. Тази помощ няма да се ограничава до дирекциите "Социално подпомагане", а ще включва и мрежата от социални услуги в региона.
*Въвежда се възрастов таван за осиновителите
Осиновителят трябва да е най-малко с петнадесет години, но не повече от петдесет години по-възрастен от осиновявания. Това не важи обаче при осиновяване от баба и дядо или от друг близък роднина.
*Премахва се възможността за разсиновяване Отменя се членът в предишния Семеен кодекс, който даваше възможност да се прекрати осиновяването поради тежко провинение на едната страна или при други обстоятелства, които дълбоко разстройват отношенията между осиновителя и осиновения.
*Създава се Съвет по национално осиновяване и се закриват 28-те регионални дирекции
Националният съвет ще е към Министерството на труда и социалната политика (МТСП) и основната му роля ще бъде да определя подходящи осиновители за децата. Той ще заседава не по-малко от три пъти месечно, а решенията му ще се публикуват онлайн в страницата на МТСП. За сметка на това ще се закрият 28-те регионални съвета по осиновяванията, които досега действаха към местните дирекции по социално подпомагане.
*Въвежда се възможност за съвместно родителство след развод
С това изменение и при развод ще съществува опция за съвместно упражняване на родителските права върху роденото от брака дете. Подбудите са, че това ще е доста по-благоприятен за детето вариант, в който то ще може да живее и при двамата си родители и да запази семейната среда, съществувала и преди раздялата между тях.
Източник: ЗИД на Семейния кодекс, Мотиви към ЗИД на Семейния кодекс
Какво мислят за отпадането на тайната на осиновяването и задължението осиновителите да информират осиновения за осиновяването:
Родителят
"Запознаването на детето с неговата история и произход е от важно значение за формирането му като личност и изграждане на здрава връзка с родителите. Тяхно право е да преценят кога и по какъв начин да поднесат тази информация и да обсъждат темата с детето, за да може то да я приеме като нещо естествено. Колкото по-късно се случи, в неподходящи условия или от неподходящи хора, толкова по-травмиращи са последствията за децата. Ако в миналото темата е била табу, днес родителите все повече се отварят и запознават децата си с техния произход още в ранна възраст, търсят подкрепа от специалисти и споделят личен опит помежду си. Това съветваме и ние в групите за взаимопомощ, които организираме. Включването на тази материя в закон няма да гарантира ефективност. Бихме желали институциите, част от осиновителния процес, да обърнат по-голямо внимание на следосиновителния контрол и качествената подкрепа на родителите в първите месеци и години с тяхното дете."
Тодорка Георгиева, осиновителка, членка на Българска асоциация "Осиновени и осиновители" (БАОО)
Психологът
"Има много ситуации, в които детето случайно или в неподходящ момент научава, че е осиновено. Работила съм с такива случаи на тийнейджъри и все тежки. Най-голямото и страшно нещо е, че загубваш почвата и света под себе си, загубваш доверието в това какъв си ти. Особено ако говорим за ранно тийнейджърство и юношество, когато задачата на възрастта е да си задаваш въпроса аз на какво принадлежа, в какво вярвам, кой съм аз и да се бунтуваш срещу родителите си, за да се доказваш. Това е информация, която е изключително голяма за детето, за да я поеме и разбере, и то се чувства излъгано, без доверие в най-базовите неща и всъщност му е много трудно да продължи. А и на родителите в такава ситуация им е много трудно, няма услуги, разработени в България, които да ги подкрепят как да минат през този път и как да се справят с това."
Яна Алексиева, психоложка, Асоциация "Родители"
Адвокатът
"Намесата на държавата в тези отношения трябва да бъде минимална. Присъствието на такъв текст подлежи на дебат, но аз съм краен застъпник на това, че всяко човешко същество има право да научи за биологичния си произход, когато това е възможно. От десет години консултирам хора, които осиновяват. Не ми се е случило досега [да попадна на] хора, които няма да съобщят на детето си, че е осиновено. Обществото за много кратко време извървя много бърз път. Единственото, което ме тревожи в такъв текст, е отношението между тези текстове и Наказателния кодекс. Защото, от една страна, задължението за съобщаване на факта на осиновяване трябва да го има, но в същото време как семейството ще направи това трябва все пак да зависи и да бъде лична работа на самото семейство, разбира се, консултирано от психолози и социални работници. В същото време, ако семейството прецени това да не стане до 5-годишна възраст, а в отрязъка между 5 и 7 години или в отрязъка между 7 и 14, ако някой съобщи на детето преди тази възраст, тогава имаме нарушение. Този текст може би трябва да бъде прецизиран, като се добави определен таван, например възраст не по-късна от 14 години."
Фани Давидова, юристка, правен консултант на кандидат-осиновители
Социалният работник
"Идеята е добра, но начинът, по който е формулиран законопроектът в тази част, е малко неясен: "Осиновителите информират осиновения за осиновяването на възможно най-ниска възраст, по подходящ начин и в зависимост от индивидуалните му особености." Не става ясно каква възраст е "възможно най-ниска" – децата се осиновяват на различни възрасти и няма начин да се запише в закона коя е най-подходящата. Тази формулировка оставя поле за много различни интерпретации. По-важното тук е осиновителите да бъдат подкрепяни и да могат да ползват социални услуги в общността, ако имат нужда, в това да съобщят за осиновяването по начин, който е най-подходящ за детето и няма да доведе до травмиране. Също е важно да знаем как тази мярка ще бъде проследявана. Добре е да има механизми, по които осиновеният да разбира със сигурност, че е осиновен на определена възраст – например в процеса на изкарване на лична карта за пръв път – и осиновителите да знаят, че това ще излезе като информация, така че не бива да го крият, и че затова трябва да излезе от тях, а не по административен начин. Това ще ги мотивира сами да информират осиновения. Другият вариант е социалните служби да проследяват, но това означава един случай да "отлежава" в системата много дълго и не е ясно дали това би било по-целесъобразно."
Александър Малински, регионален мениджър за градовете София и Пловдив във фондация "За нашите деца"
Експертът по детскo правосъдие
"Приветстваме отпадането на тайната на осиновяването, тъй като познаването на биологичния произход е сред основните човешки права. Въпреки препоръката към България от Съвета по правата на човека на ООН за "въвеждане на законодателство, което забранява тайната на осиновяването и гарантира правото на детето да знае своя произход", тайната на осиновяването продължаваше да е регламентирана законово и да се практикува. В момента процедурата по единствената уредена от законодателството възможност за установяване на биологичния произход протича бавно и над 90% от подадените молби приключват с отказ за достъп до информация. За нас е важно новите промени да гарантират събирането и съхраняването както на достатъчно важна за произхода на детето информация, така и информация, свързана с медицинските обстоятелства и генетичната предразположеност."
Диляна Славкова, програмна координаторка "Семейство и детско правосъдие", Национална мрежа за децата
Когато синът на Тодорка Георгиева и нейния съпруг пристига в дома им, с него е "Книгата на живота". Те я наричат "безценен подарък", защото с времето тя се превръща във важна част от разговора как той е станал част от тяхното семейство. Албумът събира историята му - снимките и събитията отпреди да ги срещне и първите им важни моменти заедно - първата Коледа, първото зъбче, първите крачки, първият рожден ден. Книгата на живота е техният начин да въведат темата за осиновяването и те никога не са възнамерявали да скриват от сина си начина, по който са станали негови родители. Най-важният празник за семейството им е Щъркелов ден - денят, в който са се срещнали за пръв път.Малко преди да навърши три години, техният син за пръв път ги пита откъде е дошъл. Днес той е на пет и във всекидневието на семейството има много ситуации, които провокират нови и нови въпроси, на които родителите се стараят да отговарят по разбираем за детето начин. В техния дом това е естествена тема. "Неминуемо с времето въпросите за произхода ще стават повече и по-конкретни, за да запълнят липсващите парченца от историята. Нямаме никакви колебания да споделим каквото знаем с детето си и да го подкрепим, ако пожелае да потърси своите корени", разказва Тодорка Георгиева.В този процес им помагат както близки и приятели, така и групите за взаимопомощ към Българската асоциация "Осиновени и осиновители", където споделят опит и търсят съвети от други родители, осиновили деца. "Този контакт е изключително ценен за нас и детето ни, за да се чувстваме уверени в пътя, по който вървим. Разговорите за произхода не са леки, но са най-добрият начин да създадем у детето си чувство на сигурност и здрава връзка със семейството", убедена е Тодорка Георгиева, която вече е част от екипа и мисията на Българска асоциация "Осиновени и осиновители".В началото на седмицата Министерството на правосъдието (МП) и Министерството на труда и социалната политика (МТСП) представиха съвместен проект за промени в Семейния кодекс, които трансформират начина, по който в България се говори и мисли за осиновяването. Доскоро тема табу в обществените отношения, тайната на осиновяването отпада в новите текстове. Въвежда се изискване осиновителите да съобщават във възможно най-ниска възраст на детето за осиновяването и значително се улеснява процедурата, по която пълнолетният осиновен или неговите осиновители могат да търсят и получават информация за произхода му. В проектозакона, който в момента е на етап обществено обсъждане, се дават и повече гаранции, че кандидат-осиновителите и осиновителите ще получават повече подкрепа от държавните структури и неправителствените организации в процеса по приемане на дете в дома си (виж карето).Независими експерти и неправителствени организации, с които "Капитал" разговаря, приветстват предложените промени като необходими и отдавна чакани. Като дух и философия те приближават българските закони с преобладаващата европейска практика, включително и тази на Европейския съд по правата на човека. Правото на един човек да има достъп до информация за своя произход е основно човешко право, което може да се изведе както от Конвенцията за правата на детето, така и от Конвенцията за защита на правата на човека и основните свободи. В мотивите си към изменения Семеен кодекс МП и МТСП отбелязват, че прегледът на съдебната практика в България досега показва, че в преобладаващ брой от случаите съдът е отказвал да предостави тази информация на осиновените или техните осиновители. Дори когато мотив за търсенето е бил здравословното му състояние. Тодорка Георгиева от Асоциацията на осиновителите потвърждава, че доскоро търсенето на биологични роднини с лични средства, без предварителна подготовка и подкрепа от специалисти е носило много разочарование и травми на семействата. Надеждата й е, че законовото регламентиране на търсенето ще регулира този процес.В интервю за в. "Стандарт" зам. социалната министърка Деница Сачева посочва, че в процесите на осиновяване в България досега има прекалено много тайна, срам и страх, а истината е основен дефицит за всичко в нашата страна. "Колкото повече истина има в отношенията, толкова повече децата са по-здрави психически. Рано или късно те разбират, че са осиновени. Най-добре е да разберат това от своите осиновители. Така че част от новите услуги ще бъдат именно за това - да се предостави най-добрата консултантска и психологическа подкрепа всеки родител сам да прецени кога и под каква форма да каже на своето дете", мотивира промените тя.Друга важна промяна в защита на интереса на децата е, чесе прекратява практиката на разсиновяване. По данни на Държавната агенция за закрила на детето само през 2014 г. има 15 влезли в сила съдебни решения за прекратяване на осиновяване. Това най-често се случва при семейства, които не са били готови за тази важна стъпка, не са се справили с трудностите по отглеждането на детето или просто не са получили адекватна подкрепа в процеса. "Осиновяването е сериозно нещо, каквото е и раждането на дете, и не може, ако осиновителят се разочарова, просто да се откаже от детето", казва Александър Малински, социален работник и мениджър за София и Пловдив във фондация "За нашите деца". "Разбира се, това няма да попречи на някои хора да изоставят осиновените си деца, както не пречи и на биологичните родители да го правят, но това не може да е официализиран процес и да се нарича разсиновяване. На него следва да се гледа като на изоставяне и да се предприемат същите мерки както при биологичните родители. Принципът е, че осиновиш ли дете, то става твое по същия начин както ако си го родил биологично, така че разсиновяването няма място в една модерна система", категоричен е той.Разбира се, не всички предложения за промени в Семейния кодекс са безспорни и неправителствените организациите се надяватте да бъдат изчистени в обществения дебат. Така например изискването осиновителите да информират осиновеното си дете за това, че е осиновено, "във възможно най-ниска възраст" се прочете като намеса на държавата в семейните отношения. Според юристката Фани Давидова, която консултира кандидат-осиновители, това е по-скоро пожелателна разпоредба, тъй като не е скрепена с никаква санкция. "Присъствието на тази разпоредба е важно с оглед на това, че тя има по-скоро психологическо въздействие върху кандидат-осиновителите и осиновителите. От друга страна, трябва да се помисли как да бъдат преформулирани разпоредбите в Наказателния кодекс, които са свързани с носене на наказателна отговорност за разгласяване тайната на осиновяването", обяснява тя. Давидова също е на мнение, че намесата на държавата в тези отношения трябва да бъде минимална. "Задължението за съобщаване на факта на осиновяване трябва да го има, но как семейството ще направи това трябва да зависи и да бъде лична работа на самото семейство, разбира се, консултирано от психолози и социални работници", казва тя. Юристката дава пример със скандинавските страни, в които са възприети най-либералните възгледи, но има абсолютно задължение за съобщаване на факта на осиновяване, като дори има определена възрастова граница за това.Друга промяна, която предизвика дискусии, беше въвеждането на възрастов таван за осиновители - разликата между осиновител и осиновен да не е повече от петдесет години. Психоложката Яна Алексиева от Асоциация "Родители" приветства да има горна граница за осиновители, защото според нея водещият принцип при осиновяването трябва да бъде да се осигури максимално добра и здравословна семейна среда за едно дете.Това, което притеснява нея и други експерти в сферата за грижа на децата, обаче е предложението да се закрият регионалните съвети по осиновяванията и да се създаде една централизирана структура към МТСП (виж карето). НПО-тата са скептични, че това ще опрости процедурата или че ще я направи по-ефективна, тъй като досега социалните работници по места са познавали и наблюдавали живота и съдбата на семействата в дълбочина.Според всички най-важната стъпка, за да работят промените в начина, по който се случват осиновяванията в България, е семействата да имат лесен достъп до обучения и подкрепа.Експертката по детско правосъдие към "Национална мрежа за децата" Диляна Славкова смята, че ако кандидат-осиновителите имат достъп до адекватни услуги, включително и в следосиновителния период, родителите ще могат да информират децата си за осиновяването по щадящ начин и ще бъдат избегнати ситуации, които биха довели до допълнителен стрес или травми. А Тодорка Георгиева от Асоциацията на осиновителите добавя, че е необходим единен стандарт за обучение на кандидат-осиновители, който би гарантирал запознаване с характерните особености и трудности, които родителите срещат при отглеждането на децата.За Яна Алексиева пък е от ключово значение да се осигурят качествени професионалисти в системата на социално подпомагане - не само чрез стандарти за образование и подготовка, но и чрез по-справедливо заплащане за привличане на смислени кадри в сектора.


description: Мотивите за решението остават тайни

title: Прокуратурата спря делото за разговорите Янева/Ченалова

maintext:
Владимира Янева (вляво) и Румяна Ченалова
© Капитал
Прокурорът Димитър Петров от специализираното звено "Антикорупция" към Софийска градска прокуратура е спрял досъдебното производство, образувано във връзка с изтеклите разговори между съдийките Владимира Янева, Румяна Ченалова и адвоката Момчил Мондешки. Това е станало с постановление миналия петък, научи "Капитал" от източници в държавното обвинение.Пред "Капитал" прокурор Петров категорично отказа да даде информация защо е спрял разследването, което започна в края на миналата година. То се води срещу неизвестен извършител, който е използвал незаконно техническо средство за "негласно събиране на информация", т.е. който е направил записите с данни за търговия с влияние, намеса по проверки и кадровата дейност на ВСС. Те са правени в началото на 2015 г. по времето на скандалите в Софийския градски съд и обвиняването на Владимира Янева за разрешителните, дадени по делото "Червей".Допреди месец по разследването нямаше никакво движение. "Капитал" се обърна с въпроси към прокурор Димитър Петров, но той поиска да депозираме писмено запитване, което да приложи по досъдебното производство. След като "Капитал" отправи писмени въпроси, делото отиде в по-горната, апелативна, прокуратура, с искане за удължаване срока за разследване. Малко след това досъдебното производство е спряно.Потъване на разследването, което противно на твърдението на главния прокурор Сотир Цацаров, че ще се занимава и със съдържанието на разпитите, е поредното замитане на скандала, белязал съдебната власт в края на миналата година.Тази седмица ВСС реши да "помилва" Владимира Янева, като вместо да я уволни заради проблемите при управлението и корупционните практики в градския съд, реши да я накаже с намаляване на заплатата.

fasttext_language: bg


description: Жан-Клод Юнкер изненадващо спря проекта дни след публикуването му

title: Планът за отмяна на роуминга в ЕС е върнат за пренаписване

maintext:
Мнозина свързват този ход на Юнкер с предстоящата му годишна реч пред европарламента Reuters
© FRANCOIS LENOIR
По данни на Deloitte роумингът носи 5-6% от печалбите на операторите.
Ограничения за WhatsApp и Skype
Европейският съюз обмисля да приложи спрямо WhatsApp, Skype и FaceTime някои от изискванията за сигурност, които важат в момента за телеком операторите, съобщи Reuters. От компаниите, предоставящи подобни програми за гласова комуникация, кратки съобщения и мултимедия в интернет, ще се изисква да поддържат определени стандарти за безопасност, да докладват незабавно на властите случаи на сериозен пробив, да разполагат с резервни варианти в случай на срив и да имат стратегии за устойчиво развиване на услугата. За услуги като Skype Out и Viber Out, чрез които могат да се набират телефонни номера, ще трябва да предлагат възможност за набиране на номера за аварийни и спешни нужди.
Предложението, с което агенцията е запозната, ще бъде представено в през новата седмица при обявяване на плановете за реформиране на действащите от 15 години правила в сектора. Компании като Vodafone, Orange и Deutsche Telekom отдавна се оплакват, че са обект на по-строги регулации спрямо американски IT гиганти като Google, Microsoft и Facebook, макар да предлагат сходни услуги. Еврокомисията обаче смята, че за случаи като този на WhatsApp трябва да има по-леки регулации, защото собственикът Facebook не контролира предаването на данните от тази услуга по мрежите на мобилните и кабелните оператори. Друго предложение на еврокомисията е всички потребители в ЕС да имат право на широколентов интернет на достъпна цена, чрез който да могат да си проверяват пощата и да извършват онлайн банкиране. Според Reuters това означава ангажиране на правителствата с отпускане на публични средства, за да се постигне пълно покритие на страните им с такава мрежа.
Председателят на Европейската комисия Жан-Клод Юнкер изненадващо оттегли в петък плана за отмяна на роуминг таксите от средата на 2017 г. и възложи той да бъде подобрен.Проектът бе публикуван броени преди това и бе спрян въпреки продължителното съгласуване в еврокомисията между страните членки, бизнеса и организации на потребителите.Според Reuters ходът на Юнкер се опитва да отговори на критиките на потребители, че планът не бил достатъчно щедър към тях. Освен това в сряда предстои той да произнесе пред Европейския парламент годишната си реч, в която вероятно ще опита да демонстрира, че Брюксел ще притиска големите корпорации и се вслушва в обикновените избиратели, особено след решението на британците да напуснат ЕС.Планът, предложен за обществено обсъждане, предвижда използване на мобилни услуги в чужбина на цената според националния план на потребителя за не по-малко от общо 90 дни годишно или за 30 дни непрекъснато.Това означава, че в рамките на един месец абонат, примерно на български телеком оператор, ще може да говори, изпраща SMS и сърфира и изтегля информация от мобилен интернет според българските цени. След това влиза в сила роуминг такса, но не по-висока от 4 цента за минута разговор, 1 цент за кратко текстово съобщение и 0.85 цента за мегабайт данни. Но ако клиентът се върне само за ден до България и отново отиде в Европа, започва да тече нов 30-дневен срок.Според Европейската комисия гражданите на страните от ЕС са зад граница средно по 12 дни в годината, а животът на хиляди хора, работещи през границата или пътуващи почти всеки ден в съседната страна, ще бъде значително облекчен.В този смисъл проектът отива далеч отвъд рамките на това, което европейците ползват в момента. Но той също така е критикуван от две посоки – телеком операторите смятат, че за тях е неприложим на комерсиално и технологично ниво, а потребители се оплакват, че определени категории европейци – работещите или учещите в чужбина - все пак ще бъдат принудени да си купят SIM карти от местния оператор.Компаниите плащат на партньорите си в друга държава за разговорите и ползването на интернет от техни клиенти в чуждестранната мрежа. Според тях големи ценови разлики в рамките на ЕС – между България и Люксембург например - ще направят икономически невъзможно да предлагат безплатен роуминг за всички.Те и без това не са доволни от бързото поевтиняване на тази такса – от 2007 г. тя е намаляла с близо 90% до 5 цента за минута разговор, 2 цента за SMS и 5 цента за мегабайт данни.По данни на Deloitte роумингът носи 5-6% от печалбите на операторите и при промяната от 15 юни 2017 г. този дял ще намалее още повече.Жан-Клод Юнкер оттегли предложението и въпреки позицията на двама свои комисари. В деня след публикуването на плана Андрус Ансип, зам.-председател на еврокомисията по въпросите на единния дигитален пазар, и Гюнтер Йотингер, еврокомисар за дигиталната икономика, защитиха така представената схема.Според тях тя трябва да съдържа подходящия баланс между интересите на бизнеса и клиентите, както и да се избягват злоупотреби. "Качеството на мрежите и инвестициите в нов капацитет в някои държави може да пострадат, в случай че хората предпочетат оператор от друга страна, а националните цени за мобилни услуги ще започнат да се покачват, защото операторите ще се опитат да компенсират нанесените им по този начин загуби", обясняват те.Новото предложение на еврокомисията се очаква следващата седмица, трябва да бъде обсъдено и одобрено от европарламента и Европейския съвет (вероятно до края на годината), за да имат време операторите да се подготвят то да влезе в сила от средата на юни догодина.


description: На срещата на върха на ЕС в петък в Братислава България ще настоява да получи незабавно 160 милиона евро, които да се използват за охрана на...

title: Премиерът Борисов иска 160 млн. евро от ЕС за охрана на границите от мигранти

maintext:
На срещата на върха на ЕС в петък в Братислава България ще настоява да получи незабавно 160 милиона евро, които да се използват за охрана на границите от мигранти, съобщи премиерът Бойко Борисов по време на инспекцията на оградата с Турция при ГКПП Лесово, където го придружаваше и унгарският му колега Виктор Орбан
Орбан подкрепи Борисов в исканията му. "Ако можем да дадем 3 млрд. евро на Турция, която не е в ЕС, тогава е невъзможно да не може да дадем 160 млн. евро на българите, които са в ЕС", заяви унгарският премиер.


description: Две банки, БТК и компания за картови разплащания се включиха в търга

title: Кандидатите за Банка Виктория станаха осем

maintext:
Цветелина Бориславова иска да купи "Виктория", за да я влее в БАКБ
© Анелия Николова
Две български банки, телекомуникационната БТК и компания за картови разплащания заявиха интерес да купят Банка Виктория, с което кандидатите за нея станаха общо осем. До изтичането на последния срок, 16 септември, с писма за намерение са се включили Българо-Американска Кредитна Банка (БАКБ) и Търговска банка Д, потвърди "Капитал" от свои източници. Писмо за интерес е подала и Българската телекомуникационна компания, както и "Транзакт Юръп Холдингс", която се занимава с картови разплащания. Остават в сила заявките на Инвестбанк, консорциумите около "Лев инс" и "Евро-финанс", както и от египетска строителна компания Zaghloul Holdings. Така на третия опит за стартиране на процедурата, тя вече има шанс да бъде задвижена и като краен резултат да доведе до сключването на сделка. Това обаче минава през решение на синдиците на собственика й - Корпоративна търговска банка (КТБ), дали и кой от желаещите да поканят за дю дилиджънс и евентуални обвързващи оферти. Най-важният момент за изчистване ще е изплащането на депозита от 87.6 млн. лв., който КТБ дни преди затварянето си бе отворила в при придобиването на Виктория. Решението минава и през одобрение от БНБ.Опитите за продажба на една от най-малките по активи банки на пазара (25-та от 27 към 30.06.2016 г.) датират от декември 2015 г., като преди това с разрешение на БНБ бяха разпродавани частично портфейли с корпоративни, потребителски заеми и ипотеки. При първия анонс за продажбата се отзоваха двама кандидата: Инвестбанк на Петя Славова и консорциум около застрахователя "Лев инс" на Алексей Петров. Имайки предвид, че за да се финализира сделката, е необходимо одобрение на избрания купувач от банковия регулатор, който тъкмо бе отказал на местен предприемач да купи Токуда банк, синдиците удължиха процедурата с допълнителен срок за подаване на заявки. Надеждата бе да привлекат международен кандидат, като за целта бе публикувана реклама във Financial Times. В резултат при с необвързващо намерение се включи трети участник, отново включващ играч от страната - "Евро-финанс", част от групата на "Еврохолд България", като миноритарен партньор на консултантскатата компания Hanson Asset Management. Интерес е заявила и строителна компания от Египет.Междувременно бе извършена счетоводна операция, която спаси ТБ Виктория от отнемане на лиценза заради натрупване на загуби и липсата на нов бизнес, който да генерира печалба. Сума в размер на 30 млн. лв., която бе част от задължението й към банката-майка КТБ, бе преобразувана подчинен срочен дълг в капитал и така се осигури допълнително време за продажбата. През август синдиците отправиха трета поред покана към инвеститорите и резултатът от този рунд вече дава шансове за пристъпване към следващите етапи от процедурата.Участниците в нея вече са осем, като новите имена са БАКБ на Цветелина Бориславова и Търговска банка Д на Фуат Гювен. "Капитал" не успя да се свърже с Бориславова, но тя е потвърдила интереса си пред вестинк "Банкеръ" с мотива, че иска да влее "Виктория" в БАКБ, което би донесло положителен ефект от бизнескомбинация. При покупка под нетната стойност на активите и евентуално сливане придобиващата банка ще си подобри капиталовите показатели. Подобна може да е амбицията на Търговска банка Д макар че според запознати все още няма ясно решение. И двете институции минаха успешно през прегледа на качеството на активите и издържаха стрес тестовете, за разлика от другата досега заявила интерес банка-кандидат Инвестбанк, която ще трябва да търси капиталова подкрепа за себе си. Те са и подходящ кандидат с оглед на многократно повтаряното от гуверньора на БНБ желание да се пристъпи към консолидация в банковия сектор.Любопитен е и интересът на БТК, която също наскоро смени собственикиа си и официално се контролира от консорциум воден от Спас Русев. Офертата би могла да се обясни с желание за навлизане в мобилните разплащания. Подобен проект има конкурентът и Telenor на пазара в съседна Сърбия, където тя има собствена банка и при началото на опитите за продажба на Виктория имаше индикации, че е заинтерсован да купи финансова институция и в България.Бизнеслогика има и в интереса на "Транзакт Юръп Холдингс" , която се занимава с картови разплащания и в края на миналата година завърши придобиването на компанията за бързи кредити "Ти Би Ай Кредит" от Ти Би Ай Банк. Любопитно е защо още тогава сделката не е включвала и банката, която тази година бе продадена на литовската 4finance Holdings.Засега няма индикации какъв би могъл да е интересът на египетския строител Zaghloul Holdings.По информация на "Капитал" с последните получени писма за интерес организаторите на търга за ТБ Виктория са обнадеждени, че ще получат положително становище от БНБ и се готвят да продължат със следващите стъпки в процедурата. Те са изпращане на информационен меморандум до избрани кандидати и подаване на необвързващи оферти, след което ще се проведе дю дилиджънс чрез виртуален data room. Това означава, че всички необходими документи ще могат да се разглеждат виртуално от кандидат купувачите, за да могат те да изготвят окончателните си оферти. В консултантските среди коментират, че сделки като тази за ТБ Виктория, се сключват на цена 30-40% от собствения капитал, което при 41.8 млн. лв. прави около 12.5 млн. лв. Купувачът обаче ще трябва да изплати на синдиците на КТБ депозит от 87.6 млн. лв., който все още не е падежирал. Въпрос на преговори ще е дали по него няма да има отстъпка, а също и дали сумата ще включва начислената лихвена доходност.


description: В рубриката на "Капитал Daily" събираме информацията за управленските промени и новини за лидерите на бизнеса в България и по света от изминалите седем дни

title: Имената на седмицата

maintext: Главният изпълнителен директор на датската фармацевтична компания Novo Nordisk Ларс Ребиен Сьоренсен ще се оттегли преждевременно от поста, при това в период, в който най-големият производител на инсулин в света обяви, че е изправен пред нарастваща конкуренция в САЩ, където прави около половината от продажбите си, пише Reuters. От януари мениджърът ще бъде наследен от Ларс Фрюергаард Йоргенсен, който в момента е изпълнителен вицепрезидент и ръководител корпоративно развитие. През април 2015 г. компанията обяви, че Сьоренсен ще остане на поста, докато наближи краят на договора му, който изтича през 2019 г., припомня агенцията.


description: Новите правила ще се фокусират предимно върху безопасността и ще включват изисквания за производителите

title: САЩ подготвят закони за движението на безпилотни автомобили

maintext:
Компанията за споделено пътуване Uber започна миналата седмица тестове с безпилотни коли
© AARON JOSEFCZYK
Досега на безпилотните автомобили се гледаше като на далечна технология, която няма да може да бъде използвана в близкото бъдеще. Особени притеснения породи катастрофата на Tesla, в която загина пътникът на шофьорската седалка. Освен Tesla по безпилотни коли работи още и Google, а според слухове подобен тип кола разработва и Apple. Други компании, които са обявили плановете си за пускане на безпилотни коли на пазара в началото на следващото десетилетие, са Ford, Volvo и BMW. Технологичните компании инвестират усилено в
разработките, като производителите на коли работят съвместно с фирми като Intel и MobilEye. Компанията за споделен превоз Uber пък започна през миналата седмица тестове с безпилотни автомобили в Питсбърг.
Президентът на САЩ Барак Обама е един от поддръжниците на новата технология, като обещанията му са да бъдат заделени 4 млрд. долара от държавния бюджет
през 2017 г.
, които да се насочат за разработването на автономни коли.
Програмата трябва да продължи през следващите 10 години. Новината, че държавата взима проблемите около регулациите в свои ръце, е добра за всички компании, които разработват подобен продукт. Google вече имаха проблеми на щатско ниво с регулирацията на колата им. Някои щати вече имат правила около тестовете на автономни коли, докато други нямат въобще. В Калифорния в края на миналата година беше предложен закон, който да забрани колите без волан да се придвижват по пътищата в следващите поне три години, което породи проблеми с Google.
Различните щати ще имат последната дума относно бъдещото законодателство за автономни автомобили, но
от Министерството на транспорта ще положат основите под формата на препоръки, които отделните щати след това да обмислят дали да въведат. Крайната цел ще бъде да се създаде хомогенно законодателство за цялата държава. Препоръките ще бъдат публикувани идния вторник и ще включват изисквания към колите да приемат и предават елементарни съобщения по безопасността, подобно на самолетите, които могат да комуникират помежду си автоматично. Киберсигурността на колите също е точка, която със сигурност ще бъде засегната в документите, като там няма да става дума само за безпилотните автомобили, но и за традиционните коли.
"В седемте години от моето президентство безпилотните коли преминаха от фантазията към реалността и имат възможността да променят начина, по който живеем", написа в отворен коментар към медиите Барак Обама. "Даваме на щатите насоки как да регулират тези технологии, за да може, когато безпилотните автомобили се движат от Охайо до Пенсилвания, пътниците да са сигурни, че и те, и другите автомобили са в безопасност", добави той.
САЩ ще започнат работа по първите формални закони, засягащи самоуправляващите се коли, съобщава Financial Times. Това е голяма стъпка напред за технологията, която досега беше критикувана заради рисковете и несигурността около нея, както и множеството въпроси около това как може да бъде регулирана. От Белия дом обявиха, че ще продължат да подкрепят индустрията, която може да направи транспорта по-безопасен, по-чист, по-достъпен и по-ефикасен. Новите правила ще се фокусират предимно върху безопасността. Те ще включват 15 изисквания, които производителите на коли ще трябва да покрият, преди безпилотните коли да могат да се включат в движението.


description: Вицепремиерът и министър на вътрешните работи Румяна Бъчварова е поискала и получила оставката на директора на ОДМВР-Благоевград старши комисар Росен...

title: Вътрешният министър е освободила полицейския шеф на Благоевград

maintext: Вицепремиерът и министър на вътрешните работи Румяна Бъчварова е поискала и получила оставката на директора на ОДМВР-Благоевград старши комисар Росен Танушев. Според МВР "поводът е превишаване на полицейски правомощия и непремерени действия по отношение на граждани." В областната дирекция в момента се извършва проверка. По-рано днес стана ясно, че благоевградската полиция е задържала и разпитвала бизнесмена Методи Бачев, който се оказа герой кръчмарско видео, в което отправя сексуални обиди по адрес на премиера Бойко Борисов.


description: Догодина ще има по-малко плащания по ефрофондовете за целия ЕС, но това е, защото има по-малко подадени фактури, а не заради миграцията, казват от ЕК

title: Няма орязване на евросредства за България

maintext:
Комисията просто няма какво да финансира с толкова много пари догодина, твърдят от дирекцията на Кристалина Георгиева.
© В© Yves Herman / Reuters
Бюджет 2016 2017 Област на инвестиране Ангажименти Плащания Ангажименти Плащания 1. Умен инклузивен растеж 69.8 66.3 74.3 56.1 Конкурентоспособност, работни места, ръст 19.0 17.4 20.7 19.0 Икономическа, социална и териториална кохезия 50.8 48.8 53.6 37.1 2. Устойчив ръст – природни ресурси 62.5 55.1 58.7 55.0 3. Сигурност и гражданство 4.1 3.0 4.2 3.8 4. Глобална Европа 9.2 10.2 9.3 9.2 5. Администрация 9.2 10.2 9.3 9.2
България приема намалението на бюджета на ЕС до размера, предложен от ЕК", казаха от кабинета на запитване от "Капитал". Предложението на Комисията е с 200 млн. по-високо от това на Съвета. От кабинета уточниха, че не приемат да се оказва натиск за пренасочване на средства от кохезионните фондове за справяне с миграционната криза.
Парите за България за догодина няма да бъдат намалени, потвърдиха от Европейската комисия пред "Капитал". Вчера Reuters съобщи, че бюджетът на ЕС за догодина предвижда намаляване на фондовете за най-бедните региони и увеличаване на парите за миграция, сигурност и растеж. Тъй като повечето бедни райони са в Източна Европа и няколко от тях са в България, новината очевидно предизвика бурен интерес. Ситуацията обаче е по-различна от представената.Като начало, намаляване на разполагаемите средства няма. Става въпрос за решение на Европейския съвет (събранието на 28-те страни-членки), който е коригирал предложената още през юли от Комисията бюджетна рамка. В нея (както се вижда в таблицата), наистина се намаляват предвидените плащания за регионалните и кохезионни фондове (които покриват почти всичко без земеделие) през 2017 г. от 48.8 млрд. евро на 37.1 млрд. евро. Това се дължи на чисто прагматичен проблем - програмите просто тръгват по-бавно и няма достатъчно проекти, които да оправдаят по-висока стойност за плащане догодина. "Нямаме достатъчно фактури", обясни в прав текст източник от кабинета на Кристалина Георгиева, която е комисарят, отговарящ за бюджета на общността.Тови личи много добре в сметките на българския евробюджет : от общо 16.4 млрд. лв, които България има да получава за периода до 2020 г. до момента са договорени едва 28%, а са изплатени малко над 3%. Получени са 805 млн. лв, а са изхарчени 386 млн. лв. Правителството все още оперира с авансовите плащания, които Комисията е превела и надали догодина ще трябват неочаквано много пари за проекти, които Брюксел да се затрудни да поеме. Както стана ясно от последните няколко години, в края на периода идват най-големите плащания и тогава трябва да бъдат планирани най-много средства.Общите кохезионни пакети за целия период до 2020 г. остават непроменени - т.е. парите за България и другите ще бъдат в същия размер, в който са договорени, просто следващата година се очаква плащанията да бъдат по-малко, заради по-малкото искания. Това личи и в графата "ангажименти" (commitments), където са парите, обещани от страните-членки като вноски в общия бюджет догодина. Там числата за кохезия се вдигат с почти 3 млрд. евро. - т.е. Комисията се подготвя, ако се окаже че се появят повече от предвидените проекти, те да бъдат финансирани.Това е доста тънка политическа и бюджетна игра, защото цялата рамка за седем години напред е договорена още през 2014 г. и държавите знаят какво трябва да внасят всяка година като пари в общия бюджет. Никой обаче не е сигурен какво ще получава обратно, тъй като различните държави се движат с различна скорост и проектите им се бавят (както е случаят в България). Ето защо всяка година Комисията трябва да планира колко пари ще похарчи и да заложи съответните ангажименти за плащания - тънкият момент е, че ако заложи много повече ангажименти от нужното, накрая на годината ще трябва да ги освободи и след това всяка държава ще спори , когато тези пари й бъдат поискани на следващата година, например. Всеки се опитва да пести пари.Тъй като в Европа пристигнаха 1.3 млн. души, очевидно има нужда от пари, с които държавите да се справят с тази криза. Това беше ангажимент, който Комисията пое още в началото на миналата година. Сега, според разчетите й, ще се отделят с 2.5 млрд. евро повече, които влизат в графи 3 и 4 (Сигурност и гражданство и Глобална Европа). Това са пари, от които ще се възползват държавите, изложени най-много на миграционен натиск. Увеличението в тези точки идва от спестявания в други графи (като администрация и устойчив ръст), а не от кохезията, посочиха от дирекцията на Георгиева.Общо парите в бюджета за засилване на външните граници на Съюза и за решаване на проблемите с новопристигналите, от които България също ще се възползва, са 5.2 млрд. евро. Сред тези мерки ще бъдат единна европейска гранична служба, нова система за вход-изход, реформа на Дъблинския механизъм за връщане на мигрантите в първата страна по пътя им, както и помощи за държавите извън ЕС, които понасят миграционен натиск - Турция, Ливан, Йордания.Другото, което Европейският съвет и Комисията искат да бъде вдигнато, са парите за нови работни места и ръст - с общо 9% в сравнение с 2016 г. В тази графа влизат фондът "Юнкер", програмата за малки и средни предприятия (в която и България участва) и студентската и научна програма Еразъм+.Предстои бюджетната рамка да бъде изпратена на парламента за мнение, което трябва да дойде в следващия месец. Ако има сериозни разногласия между Съвета и Парламента, през ноември ще има помирително заседание, на което ще трябва да се договори бюджетът. Ако не се случи това, Комисията ще трябва да оперира месец за месец.След решението на Съвета, лидерът на групата на Европейската народна партия Манфред Вебер заяви пред "Клуб Z", че намира разпределението за "нелепо и нечестно", заради орязването на плащанията за кохезионните фондове и научни изследвания.


description: В становище до Конституционния съд от Комисията за защита на конкуренцията твърдят, че текстът, с който се разрешава това, руши пазара на частни осигуровки

title: КЗК смята за непазарно прехвърлянето на партиди от пенсионни фондове към НОИ и обратно

maintext:
Георгица Стоянова (на снимката вдясно) е била докладчик по становището на КЗК за "правото на избор" между държавното и частното пенсионно осигуряване.
© НАДЕЖДА ЧИПЕВА
В едно от първите си произнасяния по ключов казус Комисията за защита на конкуренцията (КЗК) зае пазарна позиция. Става въпрос за становище, което Конституционният съд поиска от антимонополния регулатор за т.нар. право на избор между държавното и частното пенсионно осигуряване, което финансовият министър въведе в Кодекса за социално осигуряване. Според текста осигурените в частни пенсионни фондове могат да прехвърлят партидите си в общественото осигуряване (НОИ) и обратното. В държавното осигуряване обаче партидите не трупат доходност и не могат да се наследяват.При приемането на текста пенсионните фондове и част от работодателските организации се обявиха против него, защото руши пенсионния модел, като обърква разходопокривния принцип, по който работи НОИ, с капиталовия, на който са основани пенсионните компании. Омбудсманът получи подписка от над 5000 граждани с искане текстът да бъде отменен.Тъй като нямат право да обжалват самия Кодекс за социално осигуряване, четири от пенсионните дружества сезираха Върховния административен съд с искане за отмяна на наредбата с правилата за прехвърляне на средствата на осигурените от фондовете към НОИ.От своя страна обаче Върховният административен съд реши, че промените засягат самия модел на пенсионната система, противоречат на принципите на правовата държава, защото нарушават правото на собственост, защото в НОИ партидите не се наследяват, и поиска становище на Конституционния съд по кодекса, от който произтича наредбата. От своя страна Конституционният съд поиска становищата на множество заинтересовани страни, между които е КЗК. Проучването по казуса е докладвано от члена на КЗК Георгица Стоянова. От становището на антимонополния регулатор не следва непременно, че Конституционният съд ще отмени посочените законови поправки. То обаче посочва, че макар с текста да се постигат социални цели, прехвърлянето води до нарушаване на модела на търговия в сектора и пряко засяга и осигурените, и пенсионните дружества.В искането си ВАС посочва, че "правото на избор" създава нови отношения между публичния осигурител и осигурените - набраните и прехвърлени средства от индивидуалната партида на лицето загубват "индивидуалния" си характер; лицето губи правото си на "собственост" върху тях и правото на наследяване и средствата стават част от общата парична маса на фонд "Пенсии", която се разходва на принципа на солидарността. ВАС допълва, че се губи доходността от инвестирането на средствата по личната партида, а това рефлектира и върху правото на свободна стопанска инициатива, тъй като се накърнява резултатността от дейността на пенсионноосигурителните дружества, възникнали по волята на законодателя.Комисията за защита на конкуренцията смята, че от гледна точка на правилата на конкуренция предоставянето на право на осигурените лица да преминат от универсален или професионален фонд към държавното осигуряване води до промяна в структурата на пазара на втория пенсионен стълб, защото изважда от пазарния оборот част от общия обем парични средства, за дял от които се конкурират пенсионните фондове, и така нарушава модела на търговия в сектора.Според КЗК възможността за прехвърляне на средства може да ограничи конкуренцията, като създаде правна несигурност сред частните фондове."Това е така, тъй като с изменението на КСО се осъществява промяна на въведения модел на пенсионно осигуряване в страната, при който осигуряването за допълнителна задължителна пенсия може да бъде извършено единствено в универсални и професионални пенсионни фондове", се казва в анализа на КЗК. В решението й се допълва, че пенсионните дружества са навлезли на съответния пазар при един модел на пенсионно осигуряване, а изменението му може да окаже негативно влияние върху дейността им, особено в случай като този, при който частни финансови средства се прехвърлят към публичните финанси.Според КЗК прехвърлянето на средства към общественото осигуряване може да намали стимулите на действащите пенсионни фондове да продължат да осъществяват дейност и участници от пазара да се оттеглят. Това от своя страна ще увеличи концентрацията и ще ограничи ефективната конкуренция."По-малкият брой предприятия от своя страна ограничава възможността за осигурените лица. Намаляването на избора на фонд, който да управлява и инвестира средствата по индивидуалните партиди, може да доведе до намаляване на средната доходност на средствата във фондовете", се казва още в становището на КЗК.От антимонополния регулатор допълват, че новите правила могат да демотивират навлизането на нови участници на пазара, а оттам – да изолират и затворят българския пазар на национален принцип.


description: Сдружението около вносителя на настилки "Джерамис" ще спечели поръчките за Горна Оряховица и Варна

title: Спортното министерство избра изпълнители за ремонт на три стадиона

maintext:
Стадион "Тича" от години се нуждае от ново тревно покритие
[LAP.bg]
Обединението "Органик сълюшънс" е на път да спечели втора от трите поръчки на Министерството на младежта и спорта (ММС) за ремонт на три стадиона, на които играят отбори от новата Първа професионална футболна лига.Държавата се ангажира да помогне с по 1 млн. лв. за привеждането на стадионите в Горна Оряховица, Русе и "Тича" във Варна към изискванията на Българския футболен съюз. И трите съоръжения имат сходни проблеми – лошо състояние на терените и липсата на осветление, което пречи на вечерното телевизионно излъчване на двубоите. Заради липсата на подходящи стадиони "Дунав", "Локомотив" (Горна Оряховица) и "Черно море" играят домакинствата си в други градове.След като спечели процедурата в Горна Оряховица, "Органик сълюшънс" е вероятният победител и за ремонта във Варна, стана ясно след отварянето на ценовите оферти. Там обединението предложи значително по-ниска цена за изпълнение от другия участник в процедурата "Рудин" ООД. "Органик сълюшънс" оферира близка до прогнозната стойност - 832 860 лв. без ДДС (999 432 лв. с ДДС) срещу 1 262 585 лв. без ДДС на "Рудин". Предложената цена определя 50% от тежестта на оценката, а 30% се падат на сроковете за изпълнение, като в общия случай той е два месеца.Водещата фирма в "Органик сълюшънс" е "Джерамис интернешънъл" ООД, която се занимава с поставянето на спортни и подови настилки. На сайта на дружеството се виждат референции от кмета на Созопол Панайот Рейзи, кмета на Симитли Апостол Апостолов и изпълнителния директор на "Национална спортна база" ЕАД Пламен Манолов. Друга от фирмите в обединението - "Бос консулт", се занимава с консултантска дейност в областта на счетоводството и одита. Третата фирма в сдружението е регистрираната в Симитли "Георесурс" ЕООД.От победителя се изисква да изгради осветителна уредба и съоръжения на стадион "Тича", като осветителните тела се монтират на четири стоманени мачти зад трибуните с максимална височина 30.08 метра. Отделно ще трябва да се изгради дренажна поливна система и да се подмени изцяло тревното покритие на терена, който се смята за най-неравния в цялата бивша А група.До необходимостта за ремонт на "Тича" се стигна, след като собствениците на "Черно море" от групата "Химимпорт" така и не успяха да построят планирания от 2008 г. нов стадион на мястото на разрушения "Юрий Гагарин". Проектът беше променян няколко пъти, а строителството отлагано, въпреки че общината влезе със 136 дка терени като апортна вноска в сдружението "Спортен комплекс Варна". Те бяха оценени на 12 млн. лв. През септември миналата година "Спортен комплекс Варна" продаде 14 дка от тях за 18 млн. лв. Най-новата дата за завършването на стадиона е 2018 г.Същото сдружение "Органик сълюшънс" спечели най-рано обявената поръчка за ремонта на стадиона в Горна Оряховица с цена 850 822 лева с ДДС, с което би предложението на "Електрисити" ЕООД от 977 470 лева. В Горна Оряховица вече има изградени стълбове за осветление, на които трябва да се извърши ремонт и саниране и да се монтират общо 248 прожектора. Там също ще се подмени тревното покритие, като ще се изгради нова дренажна система.За ремонта на стадиона в Русе беше избрана "Тарктур" ЕООД, която беше единствената допусната фирма до отварянето на ценовите оферти. Тя получи пълните 100 точки по всички показатели, след като предложи цена от 831 205 лв. без ДДС (997 446 лв. с ДДС). Другият участник - "Онтарио спорт БГ" ЕООД - един от най-известните изпълнители на тревни терени в България, не беше допуснат до последната фаза, тъй като не е бил вписан в Централния регистър на Камарата на строителите по един от изискуемите показатели. Победителят ще трябва да изгради осветление на стадиона върху стоманени пилони, като на всеки пилон трябва да има по 46 прожектора. Фирмата ще трябва да подмени настоящата дренажна система и да изгради автоматизирана поливна система и ново тревно игрище на градския стадион, където би трябвало да играе доскорошният лидер в Първа лига "Дунав"."Тарктур" се появи в публичното пространство като подизпълнител на проекта за газопровода "Южен поток". Тя беше наета да извършва укрепването на пътя в община Аврен, който да обслужва изграждането на компресорна станция и приемния терминал на "Южен поток", а според проверка на "Дневник" работата продължаваше дори след обявеното от Пламен Орешарски спиране на строителството по газопровода.


description: Столичната община за пореден път търси консултант, който да анализира организацията на движението в града

title: София ще обновява транспортния си план срещу 700 хил. лв.

maintext:
Консултантът трябва да предложи нови пешеходни зони и идеи как да бъдат свързани различните видове транспортна инфраструктура
© НАДЕЖДА ЧИПЕВА
Община София търси консултант, който да планира как да изглежда транспортът в града до 2035 г. Според прогнозата документът ще струва близо 600 хил. лв. без ДДС и трябва да осъвремени вече съществуващия Генерален план за организация на движението, който беше изготвен от "Мот Макдоналд" срещу 2.3 млн. лв. през 2010 г.С новата обществена поръчка ще се търси "рамка, задаваща основните насоки за устойчиво развитие на мобилността в града, както и за възможностите за кандидатстване по европейски програми за финансиране развитието на обществения транспорт," пише в заданието на общината. На практика обаче това е поредният проект по една и съща тема - анализ на трафика и кандидатстване за европейско финансиране. Изпълнителят ще трябва за пореден път да анализира законите и разпоредбите за трафика, както и настоящото състояние на транспортната мрежа.Опитите да се опишат проблемите на транспорта в града продължават поне шест години. Освен генералния план на "Мот Макдоналд" от 2010 г. през 2014 г. общината плати и 80 хил. лв. на "Матерна България", която да актуализира "прединвестиционното проучване и финансов анализ за системата на градския транспорт на град София". Няколко месеца по-късно от местната управа бяха подготвили и близо 500 хил. лв. за разработване на проекти за план за управление на трафика, подобряване на достъпността на автобусните спирки, развитие на инфраструктурната маршрутна мрежа и др. Тази обществена поръчка обаче така и не беше приключена. За сметка на това през 2014-2015 г. Столичната община даде още 230 хил. лв. за "оптимизация на маршрутите на наземния градски транспорт след разширението на метрото в София" на консорциума "Транспро - Инфра" ("Инфрапроект консулт" и "Транспро").Според заданието за новия проект планът трябва да е с действие от 2016 до 2035 г., макар че изпълнителят на поръчката ще има година и половина за създаването му, считано от момента, в който получи цялата изходна информация от общината. С други думи, актуализираният план за устойчива градска мобилност ще бъде готов най-рано през 2018 г. Сред крайните му цели са изпълнителят да предложи нови пешеходни зони и идеи как да бъдат свързани различните видове транспортна инфраструктура.Право на участие в търга имат само фирмите, които са изпълнили поне една дейност със сходен предмет и обем в последните три години. Според изискванията това се отнася за градове с повече от един милион жители, т.е. в търга ще могат да участват само компании, които вече са получавали подобни поръчки в София или извън страната.Според плана от 2010 г. София има няколко големи проблема с транспорта и трафика: автомобилният трафик постоянно се увеличава за сметка на недостатъчно паркоместа, лоши настилки, улично осветление и пътни знаци с различно качество, лоша инфраструктура за улеснение на пешеходци, велосипедисти и хора с увреждания, смесица от различни светофарни уредби и неорганизирано управление на светофарите. И с просто око личи, че много от тези проблеми остават актуални и до днес.Столичната община спази част от препоръките на "Мот Макдоналд" - например въвеждането на нова система за управление на светофарите. Други мерки не бяха изпълнени - като предложената система от велоалеи, намаляването на скоростта на движение на автомобилите, въвеждане на електронни карти за градския транспорт и паркирането в синя зона, по-строг контрол на паркирането в кварталите.


title: - Капитал

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 38 // 22.09.2016 Прочетете Капитал Daily Брой 180 // 26.09.2016 Прочетете Капитал Light Брой 38 // 22.09.2016 Прочетете


description: Новата компания ще бъде на стойност 27 млрд. долара

title: Създава се нов гигант в производството на торове

maintext:
Сливането ще бъде направено чрез акции, като акционерите на Potash ще държат 52% от акциите в новата компания
© Michaela Rehle
Акционерите на Potash ще държат 52% от акциите на новата компания, останалите ще бъдат на тези от Аgrium. Ако бъде одобрено, сливането ще приключи в средата на 2017 г. Главният изпълнителен директор на Agrium Чък Магро ще изпълнява същата длъжност и в новата компания, докато директорът на Potash Йохен Тилк ще бъде президент. "Чък и аз ще управляваме компанията заедно", каза Тилк в интервю. Според него, структурата ще позволи новият гигант да бъде управляван в равенство.
Тилк е спокоен, че сливането ще бъде одобрено от регулаторите, без да има нужда от промени по планираната сделка.
Не е на същото мнение Сет Блум, бивш служител от щатското министерство на правосъдието, в момента анализатор в Bloom Strategic Consulting. "По сделката ще има много въпроси", смята той. По негови думи разглеждането на сделката най-вероятно няма да се стане до януари, когато ще стъпи в длъжност новият президент на САЩ. Друг експерт добавя пред Reuters, че в индустрия, доминирана от едва три компании, сливането на две от тях би било прекалено рискова стъпка.
Новата компания би контролирала две трети от производството на калиев карбонат и една трета от
производството на фосфати в Северна Америка. Компаниите смятат също така да комбинират бизнеса на Agrium с азот с този на Potash, за да успеят да направят индустрията по-ефикасна. "По-ниските цени ще бъдат от полза за всички, включително и фермерите", казва Чък Магро. Годишните спестявания ще дойдат предимно от дистрибуция и ритейл.
Сделката ще намали важността на търговската система, с която разполага Agrium. Компанията продава торове, семена и химикали на фермери. В дългосрочен план стратегическата важност на ритейл сектора на Agrium ще започне да намалява, коментира Робърт Спафърд, акционер в Agrium. "Продажбите на дребно са една от причините много хора да инвестират в Agrium", казва Спафърд пред Reuters. "Там бизнесът е много по-стабилен, отколкото продажбите на едро."
Според Магро Potash е правилният партньор заради огромния потенциал по отношение на намаляване на разходите. "Ще можем много по-лесно да се справяме с бурите на пазара", казва той. Agrium е имала и начални разговори с производителя на фосфат и калиев карбонат Mosaic Co. в началото на 2016 г., но преговорите са били неуспешни.
Сливането между двете компании ще е поредното от серия големи сделки в земеделския сектор.
Канадските производители на торове Potash и Agrium договориха сливане в опит да повишат ефикасността и да редуцират разходите си, съобщава Wall Street Journal. Новата компания ще бъде с пазарна капитализация от 27 млрд. долара, а цялото сливане ще бъде направено чрез акции. Големината на новата компания обаче може да се окаже проблем за регулаторните органи, които трябва да одобрят сделката. Печалбата в индустрията продължава да спада заради прекалено голямо предлагане. Новата компания ще съчетае големия производствен капацитет на Potash и търговската мрежа на Agrium, която е най-голямата в Северна Америка.В края на миналата година DuPont и Dow Chemical обявиха обединението си, което впоследствие ще доведе до формиране на три нови компании, едната от които фокусирана върху земеделския сектор. Швейцарската Syngenta беше придобита от китайската China National Chemical срещу 43 млрд. долара, а германският фармацевтичен и химически концерн Bayer се опитва да придобие щатския производител на семена и пестициди Monsanto.


description: Шумният нощен поход на рокерите в София провокира вълна от негодувание в социалните мрежи

title: (Недо)волните ездачи

maintext:
© Георги Кожухаров
Да се разходим из София, да припомним, че ни има, че сме заедно и че не сме пътни хулигани. Както виждате, съвпада с празника на София, съвпада, то не че съвпада, ами напротив - ние съвсем целенасочено го правим в деня, застъпваме деня, в който честваме загиналите и пострадалите мотоциклетисти", коментира пред БНТ Александър Бакалов от Sofia Riders. "Масово нощно каране на мотори из София в памет на "загиналите братя и сестри", е заглавието на Mediapool.bg. "Среднощно шумно шествие на мотористи из най-големите столични булеварди в събота срещу неделя предизвикало възмущение срещу гражданите заради неподходящия час на провеждането му...", допълва медиата.
"Съмнявам се, че ще създадем неудобства. Може някой недоволен гражданин, който си е легнал рано, да напише злостен коментар в интернет. Но това не е важно. Важно е, че ние се събираме, виждат ни хората", смята един от член
овете на Sofia Riders , цитиран от бТВ.
Неподходящото време обаче възмути много повече хора, отколкото провокира солидарност. "Против терора на моторите 3" е мнението, публикувано в "24 часа", в което се пледира полицията да вземе мерки за нарушителите рокери, които нарочно си избушват гърнетата, за да вдигат повече шум по улиците.
Недоволството от среднощното каране беше насочено и към Столичната община, която незнайно как е разрешила шествието, въпреки че подобни акции са забранени от 22 вечерта до 6 сутринта. Независимият депутат Георги Кадиев публикува в профила си във Facebook съгласувателното писмо на сдружението "Софийски мотористи" с общината. От него става ясно, че става въпрос за "почетна обиколка". В него директорът на дирекция "Сигурност" Мариела Найденова изрично посочва, че мотористите трябва да се съобразяват с Наредба №6 от 2006 г. за показателите за шум в околната среда, отчитащи степента на дискомфорт в различните части на денонощието на Министерството на здравеопазването и министерството на околната среда. Да се съобразяват, да се съобразяват - колко да се съобразяват, след като министърът на вътрешните работи Румяна Бъчварова преди време призна, че полицията няма необходимите уреди да замерва шума, който рокерите вдигат. И изобщо на кой общинар му е хрумнало, че като 1000 мотористи
се съберат
в полунощ и циркулират два часа из града, това ще мине тихо и безметежно?
Рев на мотори в нощта на празника на София стресира столичани. Стотици рокери минаха парадно от околовръстното шосе през центъра до "Младост" малко преди полунощ, охранявани от полицейски ескорт. Оказа се, че това бил протест на мотористите и отдаване на почит на техни загинали събратя. Късният час бил нарочно избран, както и денят. Рокерите искали да обърнат внимание на останалия свят, че и те са хора, а не донори, стана ясно от множество интервюта, които от "Софийски мотористи" дадоха по медиите.


description: Управляващият екип на агенцията на годината пред "Капитал"

title: NEXT-DC: Вече сме повече от дигитална агенция и търсим следващото голямо нещо

maintext:
Мария Тодорова, основател на NEXT-DC, и Момчил Захариев, творчески директор на агенцията
© Надежда Чипева
Кои са Next-DC
NEXT-DC е агенцията, която спечели убедително тазгодишното издание на най-големия рекламен фестивал в България ФАРА, който приключи в края на миналата седмица под мотото "Трансформация". Агенцията събра общо седем златни, пет сребърни и пет бронзови награди. Досега NEXT-DC два пъти са печелили наградата на ФАРА "Медийна агенция на годината" - през 2013 г. и 2014 г. Компанията не е част от международен комуникационен холдинг, а е създадена през 2010 г. от Мария Тодорова, преди това дългогодишен творчески директор в Ogilvy Sofia. Първоначалният й фокус е изцяло в дигиталните комуникации, а в последните години агенцията разшири портфолиото си от услуги и разрасна екипа си до 18 души. Сега NEXT-DC работи с някои от най-големите рекламодатели, сред които Heineken, "Теленор" и "Лидл България", а приходите й за 2015 г. са малко над 1.15 млн. лв. по данни от Търговския регистър. Разговаряхме с основателката на NEXT-DC Мария Тодорова и творческия директор на агенцията Момчил Захариев за пътя на агенцията до голямото отличие на ФАРА и в какви посоки им предстои да се развиват.
"В нашата агенция разчитаме много на четенето на културни и социални тенденции и разбирането на живота и навиците на хората."
"Ключово при порастването на една агенция е да не загуби идентичността и критериите си."
Това, което може да се извлече като тенденция за фестивала, а не като тенденция на рекламния пазар, е по-високото средно ниво на заявките. Те бяха добре описани, показваха използването на различни канали, включително и дигитални, а в телевизионната реклама качеството на предложенията също е повишено. Ако мога да цитирам Мария Милушева от Noble Graphics (един от членовете на творческото жури на фестивала - бел.ред.): "Тази година нямаше нелепи неща." В минали издания на ФАРА имаше много забава в залата заради зле изпълнени заявки, достигнали до фестивала по неправилна преценка. Сега всички агенции бяха положили повече усилия. Нямаше заявки, които много да се открояват, както в други години, но пък повече проекти бяха на по-високо ниво.: Средното ниво е доста добро, което означава, че се движим в добра посока. Подходът на повечето агенции беше да селектират добре нещата, да подготвят внимателно case study-та. Преди се случваше често някоя добра идея да не бъде презентирана добре. Това, по което има още да се работи, е в регламента - като задължително изискване да се каже, че презентациите към медийните категории трябва да са строго насочени към медиа микса на кампанията.Видях много нови лица, така че според мен със сигурност ФАРА успя да постигне целите си. Атмосферата също беше много по-добра от това, което сме виждали досега.Видяха се усилията фестивалът да бъде различен тази година. Лекторната част беше на много високо ниво, а хората бяха много доволни. Това беше добра заявка, че фестивалът инвестира в такъв тип представяния. Имаше рекламодатели, които дойдоха точно за този ден. Миналите години на Албена имаше много по-слабо присъствие. Дискутирахме, че догодина ще има повече уъркшопи и събития, паралелно с журирането. Смятам, че организацията беше на ниво и се виждаше, че има промяна. Фестивалът ще има доста да работи, за да върне блясъка, който имаше преди кризата. Разбира се, цялостната промяна не може да се случи изведнъж, но тази година БАКА (Българската асоциация на комуникационните агенции - бел.ред.) показа отговорност, че иска да възроди ФАРА. Добра заявка е и че голяма компания спечели наградата "Рекламодател на годината", и то в партньорство с три агенции, което показва, че "Загорка" работи добре с всички.В отделните категории се наблюдава субективен елемент при журирането, който идва от борбата между качеството на изпълнението на заявката и самата идея зад нея. Има няколко такива категории. Например Art Direction, където има филми, принт, външни реклама и други формати, които е много трудно да се сравняват помежду им. Другата проблемна категория е One-to-One - в нея има голям брой заявки, което означава, че по регламент е прекалено отворена за всякакви проекти. Тази година се събра ново младо жури и имаме амбицията да говорим за тези неща и да ги изчистим. Смятам, че е напълно възможно да уточним кога ни води само идеята, кога новаторството, каква роля заемат резултатите. Отделните критерии са ясни на журито, но интерпретацията и степенуването им зависи от човека.Факт е, че тази година журито много рязко се смени, което за мен е положително. Единственият проблем може би е, че стана много рязко. Винаги ще съществува въпросът дали едни независими, чуждестранни членове на журито няма да имат по-обективна преценка. Не се знае каква точно да е формулата, защото ние сме специфичен пазар и един чужденец е съвсем възможно да не разбере контекста на заявката. Формулата на журито трябва да се обсъди внимателно. Това, за което ще настоявам за следващата година, е да се изискват задължително резултати от кампаниите. Защото тази година за пореден път имаше заявки без резултати.Всеобщото разбиране е, че ФАРА е фестивал изцяло на креативността, а при Effie са резултатите. Това обаче не е точно така. Ако имаш една брилянтна идея без резултат, тя може да получи награда. Ако имаш кампания обаче, която свързва много канали, без да изброиш резултатите, означава, че най-вероятно нещо не се е случило добре. Никой няма да получи награда на ФАРА само защото има страхотни резултати, но те са потвърждение, че работата ти е свършена и има добър отзвук сред потребителите.Станахме повече хора. Чувствително се увеличиха служителите и важното за нас беше да успеем да овладеем този процес. Много ключово при порастването на една агенция е да не загубиш идентичността и критериите си. Прекарахме един по-тих период, в който всички да успеем да консолидираме визията и разбиранията си. В момента вярваме, че имаме по-подготвен екип, който може да обслужва повече артистични интереси и повече жанрове. Можем да правим повече неща отвсякога.При нас дойдоха и повече клиенти. От две години обслужваме "Теленор", с Brown-Forman започнахме с малки проекти, а в последните две години имахме и по-големи за Finlandia и Jack Daniels. Продължаваме да работим и със "Загорка". Тази година имаме амбиции и с "Теленор", защото вече установихме, че гледаме в една посока. Мина и техният пик на ребрандиране и затова мисля, че за нас заедно с тях ще предстои силна година.Ако трябва по-абстрактно да определя агенцията ни, бих я нарекъл експериментираща. В началото агенцията започна с дигитални проекти, които по това време бяха експеримент, но те вече са нещо нормално. Има много кампании, в които виждаме добра интеграция на дигитални канали, и то от много агенции. Нещо, с което в началото нашата агенция се гордееше, сега вече е златен стандарт за "бизнеса" и това е добре. Това, което ние продължаваме да правим, е да измисляме най-доброто решение за конкретния случай, което всъщност много често ни вкарва в тази сфера на експеримента. Той, разбира се, не е задължително да е дигитален. Към цялостно обслужване не посягаме още, защото особено телевизията е наука, за която нямаме толкова големи познания и в която бих казал, че много агенции вече се специализираха и станаха изключително добри. Това става само с опит. В нашата агенция разчитаме много на четенето на културни и социални тенденции, разбирането или много често илюзията за разбирането на живота и навиците на хората. Един от ключовите елементи на маркетинга е да разбереш психологията на таргета. Кампаниите, които са успешни, стоят именно върху такива наблюдения за интересите и начина на живот на хората.Чак след това намираме необходимите канали, с които да ги развълнуваме и да ги направим съпричастни. Телевизията е много различна материя и трябва съвсем друг фокус. Ние имаме специалисти за видео, но сме по-скоро специализирани в онлайн видеата.Преди години спечелихме Heineken с конкурс, след което благодарение на тях продължихме да работим и с Brown Forman, заради преместването на бранд мениджъра. Поради добрата връзка, която има агенцията с него, и еднаквите ни критерии продължихме партньорството. Най-големият и тежък конкурс, на който участваше целият пазар, беше този за "Теленор". Веднъж когато работим добре с един партньор, отношенията ни с него са дългосрочни. "Лидл България" също спечелихме с конкурс в края на миналата година, но интензивната ни работа започна през май.Не знам дали се търсят повече събития. При нас се случва така, защото работим за предимно premium брандове, които нямат големи ATL бюджети. От Finlandia например имаха международен телевизионен клип, но тук, на място нямаше възможност да инвестират в телевизия или в масивна YouTube и онлайн реклама, която да подкрепи тази глобална кампания. Нашата цел беше я да подкрепим по интересен начин с по-малко средства. Събитията са начин с по-малко средства да популяризираш един бранд. Разбира се, много зависи от продукта. Алкохолните брандове искат да влязат физически в живота на хората. Но основно това са premium брандове, които не могат да влязат в телевизията.Това, което научих от фестивала като тенденция, е, че все още най-силно е влиянието на ретро жанра. От една страна, "Загорка Ретро" се опита да обърне времето с "ретрото пак е на мода", за сметка на това от "Шуменско" представиха нов прочит на традициите през art direction. Локалните бирени брандове много сериозно са в ретро стилистиката.Heineken като бранд и "Загорка" като част от нея имат много добър маркетинг на световно ниво. Развиват дългосрочно марките си. "Загорка" като компания е с много добре установено портфолио и добре позиционирани продукти. Така агенциите получават ясен бриф и визия какво търси брандът и работата се случва много лесно. При "Загорка" видяхме, че три агенции с различни продукти имат успех. Това трябва да е индикация и за други големи компании. Трябва да имаш ясна представа къде искаш да отидеш. Успехите идват и в дългосрочните отношения с агенциите, защото изискват време. "Загорка" е една от компаниите, които много устойчиво гледат на партньорствата си. Не правят конкурси на всяка една или две години.Миналата година, когато не участвахме на ФАРА, много хора решиха, че бойкотираме фестивала по някакъв начин. Истината обаче беше съвсем друга. Както споменах, екипът ни се разрасна. Когато една агенция изпраща заявки за фестивала, тя показва на служителите си, че това е работата, към която трябва да се стремят и е пример за добър проект. Тогава обаче не се чувствахме в топ форма и решихме, че няма да изпратим добър сигнал към екипа, ако се включим. Затова казахме, че тази година няма да участваме на ФАРА, а и по-големите ни проекти бяха през есента или се засичаха със сроковете за кандидатстване. Искахме да използваме времето, за да си избистрим критериите и да направим новите хора по-интегрална част от екипа, преди да кандидатстваме. Това беше много добро решение, защото една година по-късно тези хора вече бяха натрупали опит и знаеха какво и как трябва да се представи на ФАРА. За мен изводът трябва да бъде и за останалите агенции. Когато нямаш неща, зад които можеш да застанеш на 100%, вместо да залъгваш хората от екипа си, че това е работата, към която да се стремят, по-добре изчакай, докато си сигурен.Гледайки собствените си заявки на ФАРА, през повечето време виждахме само грешките и недостатъците в тях. Това, което искаме в момента, е да търсим следващи неща, защото очевидно с тези вече постигнахме максимума на пазара. Стилистиката, визиите ни и критериите ни ги изведохме на едно високо ниво, което беше разпознато и от журито. Време е за нещо ново. Вече сме повече от дигитална агенция и затова търсим следващото голямо нещo.


description: Малко повече от 50% от имащите право на глас заявяват твърдо намерение да гласуват в предстоящия вот

title: "Екзакта": Половината българи очакват неизвестният кандидат на ГЕРБ да стане президент

maintext:
Калфин има най-висок рейтинг сред левите кандидати
© АНЕЛИЯ НИКОЛОВА
39%
от българите смятат, че темата за бежанския поток ще повлияе на изборите.
Половината българи (51%) са на мнение, че неизвестният към момента кандидат на ГЕРБ ще спечели изборите за президент. Това показват данните от национално представително проучване на "Екзакта рисърч груп", проведено сред 1000 пълнолетни българи в 89 населени места между 5 и 12 септември.Хората на възраст 30 - 60 години, високообразованите и заможните избиратели са по-склонни да твърдят, че кандидатът на ГЕРБ ще спечели изборите, отбелязва агенцията. Тя регистрира втвърдяване на електоралните ядрана основните партии, което е ефект от това, че кампанията вече е в ход. При избора кого да се подкрепи водещи са партийните предпочитания – 2/3 от избирателите заявяват, че ще подкрепят кандидата на партията, на която симпатизират. Твърдо намерение да гласуват в президентския вот заявяват малко повече от половината от имащите право на глас.Сред левите кандидати за президент най-висок рейтинг на одобрение според "Екзакта" е Ивайло Калфин (АБВ) с 35%. Той обаче е измерен в период, в който Калфин не е номиниран за президент. Одобрението към Татяна Дончева ("Движение 21" - НДСВ) е 27%. След нея се нарежда и кандидатът на БСП ген. Румен Радев с 25%, като агенцията посочва, че близо половината българи все още нямат впечатления от него. Социолозите очакват оспорвана надпревара вляво, тъй като Дончева и Калфин съумяват да се харесват освен на леви и на други избиратели.Красимир Каракачанов е одобряван от 33% от българите, като за него са готови да гласуват 76% от избирателите на Патриотичния фронт и 56% от тези на "Атака". Кандидатът за президент на Реформаторския блок Трайчо Трайков е одобряван от 16% от пълнолетните българи и от три четвърти от избирателите на блока.Агенцията посочва, че рейтингите на одобрение не могат да играят ролята на прогнозен дял за предстоящия вот, който ще е възможно да се изследва реално след началото на кампанията.Месец преди началото на президентската кампания ГЕРБ е първа политическа сила с 25.4% предпочитание, следвана от БСП с 15.3% и РБ с 6%. ДПС и ПФ са равен дял от по 4.5%, а АБВ получава 3% от вота. Агенцията посочва, че ако парламентарните избори се провеждаха в началото на септември, всички изброени формации можеха да попаднат в следващо Народно събрание. Близки стойности прогнозира седмица по-рано и социологическа агенция "Алфа рисърч". В тяхната прогноза с 2% по-малко е дялът на ГЕРБ, а останалите разлики са около половин процент. Според "Алфа" обаче място в парламента може и да намери "Движение 21" с почти 4%.


description: Държавната ББР

title: Банка за доразвитие на Пеевски

maintext:
Снимката е архивна: Петър Чобанов през 2009 г. при подписване на първия кредит по новата програма на ББР за подкрепа на микро, малки и средни фирми.
© Красимир Юскеселиев
ББР все повече затвърждава двете си основни направления - селективно подкрепяне на закъсали частни компании и лична касичка на Пеевски.
Българският език постоянно еволюира. Вземете например думата развитие, която бавно и неусетно явно е започнала да значи строителство. Първо Министерството на регионалното развитие започна да се занимава почти само с това, а впоследствие и Българската банка за развитие взе да кредитира активно сектора.И двете го правят по своя изкривен начин. Солидните обществени поръчки за изграждане на инфраструктура се превърнаха в паричен поток към избрани компании, а ресурсът на държавната банка вместо по предназначение - за стимулиране на малкия и средния бизнес, отива за спасителни заеми към... избрани компании.Не случайно в епицентъра на всичко това по вече отъпкан модел се озовава депутатът Делян Пеевски. След като веднъж чрез тези два канала свързаната с него "Водстрой 98" се превърна в най-голямата строителна компания в страната, сега, изглежда, схемата се повтаря в малката хасковска АБ.Макар да няма официална смяна и от компанията да отричат, в сектора виждат пренасянето на влиянието на политика там, а с него и на осигуряването на голяма жп поръчка и заем от 29 млн. лв от ББР (виж повече в текста Новият строител на Пеевски ). С това банката все повече затвърждава двете си основни направления - селективно подкрепяне на закъсали частни проекти и лична касичка на Пеевски.Причините да е вредно държавна банка да подпомага отделни строители са ясни - изкривяване на пазара, конфликти на интереси и възможности за злоупотреби. Ако голяма компания с относително сигурен бизнес, гарантиран с грамадна държавна поръчка не може да си намери частно финансиране, то явно има проблем с нея и трудно може да се оправдае държавата да поема още риск с нея.А причините всяка банка да е предпазлива в отношенията си с Пеевски са още по-очевидни - за тях може да питате Цветан Василев.


description: Консорциумът "Щрабаг – Станилов" ще изгради съоръжението за 56.3 млн. лв.

title: Язовир "Луда Яна" край Панагюрище ще е готов през 2019 г.

maintext:
Представителят на изпълнителя "Щрабаг – Станилов" Йохан Пьолцл (вдясно) каза, че очаква да приключат строителството дори по-рано от предвидените по договор 900 дни
© Цветелина Белутова
Проектът включва също пречиствателна станция с капацитет 300 л/сек и ще осигури питейна вода на най-малко 26 хил. души.
Екоминистерството проверява малки ВЕЦ
Министерството на околната среда и водите е започнало мащабни проверки на малки ВЕЦ върху екологично уязвими участъци на реките. През юли и август са проверени 138 от общо 217 подлежащи на контрол малки ВЕЦ и са установени 19 нарушения. На операторите са съставени актове, съобщиха от министерството. "Един от сериозните проблеми, които се опитваме да разрешим, е да се ограничи потенциалното негативно въздействие на тези обекти върху водните ресурси и екосистемите", каза зам.-министър Атанаска Николова. В сряда тя се срещна с представители на екологични организации по повод внесена жалба на сдружение "Балканка" срещу изграждането на ВЕЦ "Енерджи Говедарци" в подножието на Рила.
Съвместно с неправителствения сектор вече е разработена методика, която ще оценява потенциалните рискове от изграждането на малки ВЕЦ. Предстои документът, който определя участъци, в които категорично се забранява строеж на такива съоръжения, да бъде одобрен от министъра на околната среда и водите. Прилагането на методиката трябва да предотврати неблагоприятния ефект върху екологично уязвими участъци и да ограничи инвестиционни намерения, увреждащи екосистемите.
Повече от 30 години след като беше замислен, проектът за изграждане на язовир "Луда Яна" край Панагюрище е на път да се случи. Строителството ще се изпълнява от консорциума "Щрабаг – Станилов" и ще започне почти от нула. Договорът, който беше подписан в сряда, е на стойност 56.3 млн. лв. с ДДС и се финансира с подкрепата на Световната банка. Проектът е със срок на изпълнение 900 дни, така че язовирът трябва да заработи през 2019 г. Пускането му ще реши проблема с питейната вода на поне 26 хил. души.Проектирането и строителството на язовира за първи път започна през 80-те години на миналия век, но през 2000 г. той беше замразен. Сега изграждането ще започне практически от начало, като ще се използва единствено частично изградената стена, за която е установено, че отговаря на съвременните геоложки и сеизмологични изисквания. Останалите допълнителни съоръжения ще бъдат разрушени и изградени наново.Новият язовир ще е с обем 20 млн. куб.м и височина на стената от почти 50 м. Това е средно голям язовир за питейни нужди, обясни регионалният министър Лиляна Павлова при подписване на договора с изпълнителя "Щрабаг – Станилов". Строителството на "Луда Яна" ще подобри водоснабдяването на близо 26 хил. жители на община Панагюрище. Освен това се предвижда техническа възможност за захранване с вода на селища от община Пазарджик, Стрелча и Лесичово. По думите на Павлова язовирът може да доставя питейна вода на 45 хил. души.Проектът включва също пречиствателна станция с капацитет 300 л/сек, два довеждащи водопровода (1900 м гравитачен и 200 м напорен) и две помпени станции. Срокът за изпълнение е 900 дни, а плановете са язовирът да бъде завирен през пролетта на 2019 г. "Проектът е сложен и включва различни аспекти на строителните работи, но ние ще го изпълним по най-високите стандарти и в срок", каза представителят на консорциума Йохан Пьолцл. "Нещо повече, имаме намерение да съкратим срока и се надявам да го приключим до края на 2018 г.", добави той. По време на строителството на обекта ще работят 350 души, а след приключване на язовира постоянните работни места ще са 30.Договорът на "Щрабаг – Станилов" за строителство е на стойност 56.3 млн. лв. с ДДС. Отделно цената на проекта включва също 2.7 млн. лв. за обследване и проектиране, както и 2.5 млн. лв. за надзор.Строителството на язовира и пречиствателната станция за питейна вода се финансира по проект за развитие на общинската инфраструктура с подкрепата на Световната банка, която осигурява 80% от средствата, а останалите 20% са съфинансиране от държавния бюджет. Заемното споразумение с финансовата институция е на обща стойност 87.4 млн. евро и включва не само средства за изграждане, но също за подготовка, проектиране и надзор, както и разработването на 51 генерални плана, които вече са готови, добави Павлова.Освен за "Луда Яна" средства по заема са предвидени и за други приоритетни проекти, които трябва да бъдат изградени в страната. В тях влиза язовир "Пловдивци" в община Рудозем, който вече се строи и се очаква да бъде завирен през пролетта на следващата година. Скоро предстои да бъде подписан и договорът за рехабилитация на язовир "Студена" край Перник, който също се финансира със средства от Световната банка. Проблемът там е, че язовирът е единственият източник на питейна вода за града, което прави ремонта значително по-сложен и скъп. Това е и причината парите по заема за момента да са изчерпани. Затова за четвъртия приоритетен проект – язовира "Нейковци" край Трявна, засега има средства само за обследване и проектиране. Преди време обаче Павлова каза, че за строителството също ще се разчита на финансовата институция.


description: Около 40 военни китайски самолета прелетяха между островите Окинава и Мияко в Източнокитайското море, което предизвика недоволството на Япония....

title: Япония предупреди Китай за последствия при нарушение на въздушните граници

maintext: Около 40 военни китайски самолета прелетяха между островите Окинава и Мияко в Източнокитайското море, което предизвика недоволството на Япония. Китайските самолети не нарушиха въздушното пространство на Япония, но генералният секретар на японското правителство Йошихиде Суга предупреди, че ако това се случи, ще има строги мерки. Китай заяви, че прелитането е било учение за патрулни полети. Токио обаче не е съгласно с това, че зоната, която Пекин идентифицира за действия за въздушна защита, обхваща островите Сенкаку, част от Япония.


description: Намесата на държавното обвинение идва в контекста на дългогодишни спорове между курорта и Община Несебър за инфраструктурата, които стигнаха и до съд

title: Прокуратурата оспорва законността на таксите в "Слънчев бряг"

maintext:
© Надежда Чипева
Намесата на прокуратурата идва на фона на многогодишни спорове между Слънчев бряг и Община Несебър кой да стопанисва инфраструктурата в курорта. "Слънчев бряг" АД е правоприемник на държавното предприятие, което е стопанисвало инфраструктурата му, и цялата пътна инфраструктура на Слънчев бряг е включена в капитала на дружеството.
Периодично обаче възникват и спорове с местната администрация. В основата им е фактът, че инфраструктура изисква и значителни разходи за поддръжка - според твърденията на изпълнителният директор на Слънчев бряг Златко Димитров пред "Капитал" за тази дейност отива около 85% от бюджета на дружеството. В същото време данъците, плащани от собственици на хотели, вкл. данък сгради, такса смет и туристическият данък, влизат в бюджета на община Несебър. Приходите на дружеството "Слънчев бряг" пък са основно от такси върху временните обекти по тротарите в комплекса - сергии, павилиони, заведения и т.н.
Преди години "Слънчев бряг" дори предлагаше да продаде на община Несебър улиците, алеите, тротоарите и инженерната инфраструктура в курорта за 47 милиона лева. До сделка обаче така и не се стигна. Двете страни са се сблъсквали и в съда. Така например през февруари 2014 г. Върховният касационен съд сложи точка на съдебен спор от 2012 г. за една от малките улички в куррорта в полза на акционерното дружество. Смята се, че това дело е "пионерно", защото трябва да пресече основанията за претенции върху цялата улична мрежа на комплекса.
От юни месец тази година пък се води ново дело между двете страни - този път "Слънчев бряг" оспорва собствеността на Община Несебър върху г лавната транспортна улица в курорта. Става дума за отсечката, която е част от стария главен път Бургас - Варна и която, заради неконтролируемото разрастване на курорта, сега се явява един вид "вътрешна" в Слънчев бряг.
От години ръководството на акционерното дружество и собствениците на хотели в Слънчев бряг настояват курортът да получи статут на националнен курорт и по този начин въпросът с инфраструктурата и приходите да бъде окончателно решен.
В края на август министърът на туризма Николина Ангелкова потвърди пред местни хотелиери, че ведомството й подготвя наредба за статута на националните курорти, в която ще има и конкретни текстове за промяна в облика на Слънчев бряг.
В края на активния туристически сезон Бургаската окръжна прокуратура е протестирала актове на Съвета на директорите на Слънчев бряг" АД, с които се определят цени и такси за паркиране, наеми и ползване на инфраструктурата в комплекса. Това съобщава пресцентърът на прокуратурата, като уточнява, че действията са предприети след като главният прокурор Сотир Цацаров е разпоредил на Върховна административна прокуратура и Окръжна прокуратура - Бургас да извърши проверка по реда на надзора за законност на събираните от дружеството и от община Несебър такси, наеми и други суми по договори за времето на активния летен сезон 2016 г.Проверката бе назначена от главния прокурор след стрелбата в курорта от 8 юни т. г. и последвалите го шумни признания за Слънчев бряг като "държава в държавата" - не само икономическа, но и административна държава, по думите на Цацаров. Той обяви още, че "държавата трябва да си дойде на мястото".Проверката е установила, че дружеството "Слънчев бряг" АД, където 75 % от капитала е държавна собственост, си е присвоило правото да променя статута на пътищата в комплекса, да определя правила за ползването им и да въвежда забрани, да събира такси и цени за ползване, без да има такова право."Слънчев бряг" АД не е административен орган, т .е. не е част от изпълнителната власт, но въпреки това Съветът на директорите на това дружество издава актове, чрез които въвежда "редица изисквания за извършване на стопанска дейност, с които се въздейства едностранно в правната сфера на неограничен кръг лица", пише в съобщението на прокуратурата. Според обвинението, дружеството не е субект, който може да упражнява държавна власт и затова тези актове са нищожни.Окръжна прокуратура - Бургас е протестирала пред Административен съд – Бургас четири решения на Съвета на директорите на "Слънчев бряг"АД и е поискала обявяването им за нищожни като издадени от некомпетентен орган. Подобни актове, които засягат промяна на статута на пътищата и общите условия за ползването на инфраструктурата на комплекса могат да бъдат издавани от Община Несебър, а не от Съвета на директорите на к.к. "Слънчев бряг".На 1 март 2011 г. Съветът на директорите на "Слънчев бряг" АД е приел решение за промяна на статута на пътищата на "Слънчев бряг" АД - от отворени за обществено ползване в частни пътища, неотворени за обществен достъп, определил е синя зона на курорта и паркоместа в нея. Определени са такси за ползването на транспортните и пешеходните алеи в комплекса. Според прокуратурата, тези пътища са публична общинска собственост, а не частни пътища, и само кметът на съответната община може да издава заповеди за тяхното ползване и управление."Дружеството "Слънчев бряг" АД, чрез протестираното Решение на Съвета на Директорите, превишава правата си, като осъществява привидна, идентична с административната дейност, изразяваща се във властническо волеизявление, с което се създават задължения, респ. права за големи групи от хора. Като стопанска организация, регистрирана по ТЗ, "Слънчев бряг" АД е субект на правото, равнопоставен на всеки друг- ЮЛ или ФЛ, поради което е некомпетентно да се произнася с волеизявления, припокриващи се с административни актове. Единствена административно-териториална единица според Конституцията на РБ, компетентна да прави това, е Община Несебър", е посочено в протеста.С друго решение на Съвета на директорите на на "Слънчев бряг" АД от април 2014 г. са приети Общи условия за ползването на инфраструктурата, съдържащи цени за услугата по предоставянето на "собствената на "Слънчев бряг" АД инфраструктура", които са актуализирани с две решения от април и юни т. г."Единственият оправомощен орган на територията на к.к."Слънчев бряг" да приема такива е Община Несебър. Община Несебър е регламентирала плащания под формата на такси, суми по договори, суми за ползване, наемни цени и др., чрез подзаконови нормативни актове-наредби, приети с Решения на Общинския съвет. С атакуваните решения се дублират регламентираните от общината дължими такси, което е незаконно и недопустимо", пише в съобщението на прокуратурата.


description: Компанията обмисля промени и във функциите на платформата за споделяне на жилища

title: Airbnb въвежда нови правила против дискриминация

maintext:
Платформата за споделяне на жилища Airbnb ще въведе нови правила, които целят избягване на дискриминацията. До въпросното решение се е достигнало, след като обратна връзка от потребители е показала предубеждение към цветнокожи потребители на приложението. Въпросната хипотеза е била подкрепена и от академични изследвания, съобщава Financial Times
Airbnb за всички
За да може подобни случаи да бъдат избегнати, Airbnb ще въведе по-голям дял на моменталните резервации. Този тип споделяне не изисква предварителното одобрение на собственика, публикувал обявата. Освен това компанията ще създаде отдел, който да се бори с предубежденията, като и ще задължи потребителите си да подписват декларация, че няма да дискриминират останалите ползватели. Платформата също така смята да намали важността на профилната снимка в процеса на резервиране.
Неприятностите около документираните случаи на расови предразсъдъци не са останали незабелязани и за правозащитните организации в САЩ. Според една такава невъзможността Airbnb да пресече проявите на расизъм се дължи на сходната културна идентичност на заетите в компанията. Според неправителстваната организация American Civil Liberties Union служителите в компанията трябва да са от различни националности и култури, за да се подсигури адекватната защита на потребителите от расизъм.
Главният изпълнителен директор на Airbnb Браян Чески се извини на пострадалите. Той пое отговорност за случващото се и за бавната реакция от страна на платформата.
Технологичните компании в споделената икономика имат опит в съдебните дела. Хотелиерите, които пострадаха най-силно от навлизането на Airbnb, се опитаха да ограничат компанията на различни места по света. Обвиненията в расизъм обаче не са обичайната схватка с регулаторите, на която компанията вече свикна. Залогът е потребителската база и нейният ръст, които правят подобни технологични платформи привлекателна инвестиция.
Въвеждането на нови правила за потребителите идва след няколко документирани случая на расизъм, заради които Airbnb е трябвало да се защитава в съда. В един такъм момент група от чернокожи се настанила в резервирано през Airbnb жилище, а съседите им повикали полиция, понеже помислили, че наемателите обират апартамента. В друг такъв случай 25-годишен човек с африкански корени опитал да резервира имот чрез два фалшиви профила, на които били снимките на хора с бяла кожа, пише FT. За разлика от опитите със собствения му акаунт нелегитимните получили одобрението на собственика.За да отговори на критиките, Airbnb възнамерява да промени това. От една страна, делът на служителите от малцинствени групи ще бъде повишен от 9.6% до 11% до края на следващата година. От друга, компанията се задължава да увеличи броя на доставчиците си с нови дружества, в които работят предимно хора, които са потенциални обекти на дискриминация. Усилията на платформата не свършват дотук. Airbnb вече работи с различни организации, които да помогнат за насърчаването на представители на етнически малцинства да споделят жилищата си.


description: В името на едната чест или просто за президентския пост

title: Война на генерали

maintext:
© Капитал
Словесна престрелка между генерали беше заформена през изминалата седмица. Всичко започна, след като военният министър Николай Ненчев нарече национално безотговорно твърдението на бившия шеф на ВВС и кандидат за президент на БСП Румен Радев, че авиацията ни е приземена.На това ген. Радев отговори, че няма намерение да коментира "един отдавна компрометиран министър, срещу когото в момента се води прокурорска проверка точно за състоянието на МиГ-29". Той допълни, че военният ни министър е доказано вреден за националната сигурност на страната."Проблемът не е в Ненчев, той толкова си може. Проблемът е, че и премиерът Борисов говори неистини за българската авиация", заяви Радев и отправи покана към премиера Бойко Борисов "като мъж на честта и генерал" да се изяснят за военната ни авиация в eфира на bTV.В генералската свада се намеси и бившият началник на генщаба и настоящ депутат от АБВ ген. Михо Михов, който каза, че кандидатът на БСП за президент ген. Румен Радев изпълнява "инструкции", които са твърде партийни."Приветствам участието на военните във властта, защото те могат да воюват не само с оръжие и техника, но и с думи. Не приветствам тази площадна ораторска проява, защото площадните оратори никога не са били добри войници", продължи още той. За да се изравнят силите, имаше включване на още един генерал и член на изпълнителното бюро на БСП - Бриго Аспарухов."Ако Бойко Борисов не се кандидатира за президент сега, след пет години – я камилата, я камиларя Както върви държавата ни, след пет години не виждам шанс нито за него, нито за ГЕРБ", каза той. "Така че, ако Бойко е мъж, да излезе в изборите за президент", хвърли поредната ръкавица Аспарухов. Изобщо много генерал, много нещо изпълзя покрай тези президентски избори. А сме още в началото на предизборната надпревара.